Επαφές με κυβερνητικά στελέχη ξεκίνησαν από τη Δευτέρα τα τεχνικά κλιμάκια του ΔΝΤ, που βρίσκονται στην Αθήνα για να συλλέξουν στοιχεία που θα περιλαμβάνονται στην έκθεση του Ταμείου για τη χώρα, η οποία αναμένεται να δημοσιευθεί στα μέσα Ιουλίου.

Σύμφωνα με πληροφορίες του ΑΠΕ – ΜΠΕ, τα κλιμάκια του Ταμείου θα καταγράψουν τα μεγέθη της οικονομίας, αλλά και τις κυβερνητικές προθέσεις για την εποχή μετά το πρόγραμμα, και στο πλαίσιο της προετοιμασίας των επαφών αυτών υπήρξαν χθες συναντήσεις στο υπουργείο Οικονομικών του υπουργού Ευκλείδη Τσακαλώτου με την υπουργό Διοικητικής Μεταρρύθμισης Όλγας Γεροβασίλη και την υπουργό Εργασίας Έφη Αχτσιόγλου.

Η κυβέρνηση αναμένεται να βεβαιώσει το ΔΝΤ ότι όλοι οι νέοι μόνιμοι γενικοί διευθυντές και γραμματείς, μετά από απαίτηση της τρόικας, θα έχουν τοποθετηθεί στις θέσεις τους έως το τέλος του 2018. Τα κυβερνητικά στελέχη θα βάλουν στο τραπέζι το ενδεχόμενο αύξησης του κατώτατου μισθού εντός του 2018 και όχι το 2019, όπως έχει συμφωνηθεί. Δεν αναμένεται να τεθεί θέμα μη μείωσης των συντάξεων, που έχει συμφωνηθεί για το 2019.

Το ΔΝΤ έχει αρχίσει την εκπόνηση της μελέτης βιωσιμότητας του χρέους (DSA) μετά τις αποφάσεις του τελευταίου Eurogroup και σύμφωνα με κυβερνητικούς παράγοντες, το Ταμείο αναμένεται να κινηθεί εντός του πλαισίου που έθεσε η επικεφαλής του Κριστίν Λαγκάρντ στη συνέντευξη Τύπου μετά το Eurogroup. Η Λαγκάρντ έχει αναγνωρίσει ότι χάρη στα μέτρα το χρέος είναι διαχειρίσιμο μεσοπρόθεσμα, αλλά εξέφρασε σοβαρές επιφυλάξεις για την μακροπρόθεσμη βιωσιμότητά του.

Υπενθυμίζεται ότι μετά την ολοκλήρωση του τελευταίου Eurogroup, ο υπουργός Οικονομικών, Ευκλείδης Τσακαλώτος, υποστήριξε πως το ελληνικό χρέος είναι πλέον βιώσιμο και «μπορούμε να κοιτάξουμε την περίοδο μετά την 21η Αυγούστου με αισιοδοξία».



«Είχαμε πει ότι υπήρχαν τέσσερα κομμάτια του παζλ που έπρεπε να δέσουν σήμερα. Και τα τέσσερα λήξανε. Το πρώτο ήταν η ολοκλήρωση της τέταρτης αξιολόγησης. Όπως ξέρετε το Eurogroup χαιρετίζει ότι τελειώσαμε τα 88 προαπαιτούμενα. Το δεύτερο κομμάτι ήταν η ολιστική στρατηγική και πάλι τη χαιρετίζει. Το τρίτο κομμάτι του παζλ που έληξε είναι το πρόγραμμα μεταμνημονιακής παρακολούθησης, ακούσατε τους κυρίους Σεντένο και Μοσκοβισί που ξεκαθάρισαν ότι δεν πρόκειται για τέταρτο μνημόνιο, ότι είναι πράγματα που είτε είναι στο δικό μας αναπτυξιακό είτε βγαίνουν από το τρίτο πρόγραμμα. Δεν έχει κανένα νέο όρο. Το τέταρτο κομμάτι του παζλ ήταν που συζητήθηκε πολύ, η συμφωνία για το χρέος. Ακούσατε τη Λαγκάρντ, τον Μοσκοβισί, τον Ρέγκλινγκ και τον Σεντένο πόσο σημαντικό θεωρούν αυτό το eurogroup», είχε αναφέρει χαρακτηριστικά ο Ευ. Τσακαλώτος.